**Sveučilište Josipa Jurja Strossmayera u Osijeku Obrazac 2**

**FILOZOFSKI FAKULTET Ocjena teme doktorske disertacije**

|  |
| --- |
| **OPĆI PODACI** |
| **IME I PREZIME** | NADIRA PUŠKAR MUSTAFIĆ |
| **Naziv studija** | Poslijediplomski sveučilišni studij Književnost i kulturni identitet |
| **Matični broj** | 106 |
| **Naslov predložene teme** | **hrv.** | KATARZIČNI EFEKTI SUVREMENE AUTO/BIOGRAFSKE AMERIČKE DRAME |
| **engl.** |  |
| **Područje / polje / grana** | Humanističke znanosti / filologija / teorija i povijest književnosti |
| **Povjerenstvo za prihvaćanje teme doktorske disertacije** | **titula, ime i prezime** | **ustanova** | **e-pošta** |
| 1. prof. dr. sc. Vlado Obadpredsjednik povjerenstva | Filozofski fakultet Osijek | vlado.obad@os.t-com.hr |
| 2. prof. dr. sc. Sanja Nikčević | Umjetnička akademija u Osijeku | sanja.nikcevic@uaos.hr |
| 3. prof. dr. sc. Josip Janković | U miru | josip.jankovic@etcetera.hr |

|  |
| --- |
| **OCJENA TEME DOKTORSKE DISERTACIJE** |
|  |
| **Mišljenje i prijedlog** |
| Fakultetsko vijeće Filozofskog fakulteta Sveučilišta Josipa Jurja Strossmayera u Osijeku na sjednici 31. listopada 2013. imenovalo nas je u Povjerenstvo za prihvaćanje teme doktorske disertacije Nadire Puškar Mustafić pod naslovom *Katarzični efekti suvremene auto/biografske američke drame*.Nadira Puškar Mustafić odslušala je i uspješno položila propisane ispite te stekla uvjete za izradu doktorske disertacije. Nakon konzultacija s prof. dr. sc. Sanjom Nikčević, mentoricom, prof. dr. sc. Josipom Jankovićem, komentorom, i prof. dr. sc. Vladom Obadom, Nadira Puškar Mustafić uputila je Povjerenstvu za stjecanje doktorata znanosti Poslijediplomskoga sveučilišnog studija Književnost i kulturni identitetsinopsis doktorske disertacije s gore navedenim naslovom.Doktorandica je predložila vrlo težak, ali i izuzetno vrijedan zadatak u istraživanju književnosti na rijetko istraživanom području recepcije književnog (dramskog) djela. Kreće od hipoteze da radnje (shvaćene kao niz uzročno-posljedičnih događanja vezanih psihološkom motivacijom uz glavne likove) američke auto/biografske drame postižu visok stupanj identifikacije kod recipijenata i u njima izazivaju složene psihološke procese koji rezultiraju katarzom. Tu hipotezu doktorandica namjerava istražiti koristeći metodologiju društvenih istraživanja (psihologije), anketirajući recipijente nakon recepcije drama, a rezultate kvalitativno obraditi.Psihički procesi su oduvijek prisutni kod recepcije književnog djela, ali nisu dugo bili podvrgavani empirijskom znanstvenom proučavanju nego isključivo opisivanju slijedeći biheviorističko gledište da objašnjenje nadilazi empirijsko. Pojavom pozitivističkog odnosa prema svijetu, društvenim i psihičkim pojavama i razvijanju novih metoda istraživanja i psihički procesi postaju dostupni znanstvenoj spoznaji i propitljivi, čime se proučavanje diže na razinu razumijevanja. Krajem prošlog stoljeća (kako to ističu brojni metodolozi toga doba kao King, Keohane, Verba, 1994) predmetom spoznajnog procesa postaje ne samo fenomen kao takav, nego i osobno i kolektivno iskustvo, pa se ostvaruje davna ideja znanosti o dostupnosti istraživanju svih pojava dostupnih iskustvu, vodeći se, i ne tako novom, maksimom da znanost nije određena sadržajima koji čine predmet istraživanja, već ponajprije metodologijom koja se koristi (Somekh i Lewin, 2005).Katarza kao efekt »pročišćavanja emocija«, odnosno emotivno reagiranje na čitanje/gledanje drame, pojam je koji se veže uz same početke drame i kazališta. U znanost ga je uveo grčki filozof Aristotel smatrajući je ciljem tragedije, a osim znanosti o književnosti i teatrologije i mnoge su ga druge znanosti usvojile kao važan termin (sociologija, psihologija, medicinske znanosti…). Iako, dakle, pojam koristimo u teorijskim razmatranjima, prema našim saznanjima do sada se katarza nije znanstvenim metodama, kvantitativno, mjerila kod recipijenata dramskih djela. Upravo zato je rad iznimno zanimljiv jer će osim pregleda različitih tumačenja pojma katarze nakon Aristotela (Gotthold Ephraim Lessing, Humphry House, Richard Janko, Cynthia A. Freeland, Martha Nussbaum, Jonathan Lear, Aleksandra Mindoljević-Drakulić, Boro M. Đukanović, Thomas. J. Scheff) prvi put pokušati objektivno dokazati postojanje katarze kod recipijenata, njezinu jačinu i kvantitetu, primjenjujući metode psihologijskih znanstvenih istraživanja u dijelu prikupljanja i obrade podataka te analize i interpretacije dobivenih rezultata o reakcijama recipijenata drama odabranih za istraživanje.Budući da su primarni interes doktorandice emotivne reakcije recipijenata dramskog djela uz njihovo prepoznavanje, identifikaciju i objektivno utvrđivanje, doktorandica je kao polaznu osnovu u istraživanju uzela teoriju recepcije koja je utvrdila važnost sudjelovanje recipijenta u stvaranju umjetničkog djela (Roman Ingarden, Jan Mukarovski, Hans Robert Jauss, Wolfgang Iser, Stanley Fish, Michel Foucault, Roland Barthes, Zdenko Lešić), kao i teoriju o autobiografiji kao opisanim istinitim događajima (Milivoj Solar, Andrea Zlatar, Linda Anderson, Edward Quinn, Georges Gusdorf, Philippe Lejeune, Paul John Eakin, Helena Sablić Tomić).U želji proučavanja iznesene hipoteze doktorandica za istraživanje s pravom odabire američku dramu, i to onu iz tzv. realističkoga kanona. To je kanon koji posjeduje likove »poput nas«, psihološku motivaciju i čvrstu priču kao logičan niz događaja vezanih uz glavne likove i zato omogućuje visok stupanj identifikacije recipijenata koja je u ovom slučaju još i dodatno pojačana autobiografskom komponentom drama. Doktorandica uzima upravo američku dramu jer je američka performativna umjetnost glavne struje kroz cijelo 20. stoljeće zadržala ne samo realistički kanon nego i dramskog pisca kao neupitnog autora, ne samo teksta nego i predstave, pa su njegovi likovi, njihovi odnosi i radnja dominantno ishodište svih kasnijih kazališnih postavljanja (C. W. Bigsby, Ruby Cohn, Brustein, Thomas Adler, Tom Scanlan, Brenda Murphy, J. L. Styan, Herbert Ian). Američki redatelj ima izričitu obvezu poštivanja dramskog pisca, za razliku od europskoga kazališta u kojemu je sredinom 20. stoljeća zavladalo redateljsko kazalište u kojem je redatelj postao autor predstave, pri čemu je dramski tekst samo predložak za postavljanje predstave pa redatelj legitimno mijenja sve elemente teksta drame (Boris Senker, Sanja Nikčević, Simon Trussler, Hans Thies Lehmann, Kalina Stefanova). Taj odnos američkoga kazališta prema dramskom piscu zadržan je i u svim drugim medijskim izvedbama drame pa tako i u filmu. Uzeti za ovaj tip istraživanja recepcije katarze dramskog teksta i njegove filmske obrade unutar europskoga dramskoga konteksta bilo bi nemoguće i nelegitimno. Potpuno je legitimno to raditi na američkom uzorku, pri čemu je doktorandica posebno obratila pažnju na to da filmovi koje je uzela u istraživanje izrazito poštuju dramski original u onome što je njezin predmet istraživanja.Iako se ne radi o velikom uzorku drama, on je relevantan za psihološko istraživanje, a paradigmatski za američku dramu, jer su odabrani reprezentativni uzorci iz svih dekada od 1940-ih do danas: John Van Druten, *Sjećam se mame* (1944); William Gibson, *Čudotvorka* (1956); Dore Schary, *Izlazak sunca na Campobellu* (1958); Leonard Gershe, *Leptiri su slobodni (*1969); Beth Henley, *Zločini srca* (1978); Neil Simon, *Sjećanje na Brighton Beach* (1983); Robert Harling, *Čelične magnolije* (1987); David Auburn, *Dokaz* (2001). Te su drame ušle u američki kanon, sve su izvedene na scenama, po njima su snimljeni filmovi, dobile su brojne nagrade, imaju pozitivnu kritičku recepciju, ali i izrazito široku recepciju kod američke publike (brojnost izvedbi). To više je zanimljivo vidjeti na koji način na njih reagira ne-američka publika i može li se dokazati Iserova teza o zajedničkim recipijentskim iskustvima (u ovom slučaju na događaje iz radnje djela), čemu posebno pridonosi to što je dio ispitanika stekao doživljaj ovih drama čitanjem, a drugi gledanjem.Uz to, sad je pravi trenutak za ovu radnju. Nakon pionirskih radova s empirijskim istraživanjem recepcije u likovnoj umjetnosti očito se i u znanost o književnosti okreće od isključivo teorijskih pristupa recepciji koji su do sada vladali prema empirijskom istraživanju samih recipijenata. Na primjer, u knjizi (doktoratu obranjenom na zagrebačkom Filozofskom fakultetu) *Književnost kao prisjećanje* (Naklada Ljevak, Zagreb, 2014.) Lovre Škopljanac je na uzroku »neprofesionalnih čitača« proveo istraživanje o recepciji, odnosno o njihovu odabiru najdraže lektire, kao i sjećanjima vezanim uz nju. Upravo zato smatramo da i želju Nadire Puškar Mustafić da se bavi istraživanjem djelovanja dramske literature na recipijente treba pozdraviti. |
| **Mišljenje i prijedlog** |
| Pristupnica Nadira Puškar Mustafić prijedlog teme doktorske disertacije utemeljila je na uvjerljivim argumentima o potrebi znanstvenog istraživanja unutar nedovoljno istraženog, a izuzetno važnog područja, ponudila je interdicisplinarni pristup znanstvenog proučavanja psiholoških efekata recepcije odabranih književnih djela korištenjem psihologijskih metoda prikupljanja i obrade podataka. Budući da se te metode ne koriste često u znanosti o književnosti, promjena smjera mogla bi donijeti zanimljive, znanstveno argumentirane rezultate i dati nove poticaje u istraživanju na području znanosti o književnosti. Nedvojbeno je za očekivati da će kao posljedica svih tih inovacija i napora na prilagodbi psihologijskih metoda potrebama istraživanja u književnoj znanosti, nastati vrijedan i inovativan znanstveni rad zbog čega povjerenstvo s punom odgovornošću predlaže prihvaćanje predložene teme doktorske disertacije pod navedenim naslovom. Zbog interdisciplinarnosti rada povjerenstvo predlaže prof. dr. sc. Sanju Nikčević (teatrolog) kao mentora, a prof. dr. sc . Josipa Jankovića (psiholog) kao komentora. |
|  | **titula, ime i prezime** | **ustanova** | **e-pošta** |
| **Mentor 1** | prof. dr. sc. Sanja Nikčević | Umjetnička akademija u Osijeku | sanja.nikcevic@uaos.hr  |
| **Mentor 2\*** | prof. dr. sc. Josip Janković  |  | josip.jankovic@etcetera.hr |
| **KOMPETENCIJE MENTORA – popis do 5 objavljenih radova u zadnjih 5 godina**\*\*  |
| **Mentor 1**prof. dr. sc. Sanja Nikčević | 1. »Who Will be the King or a Director's Merciless Fight for Power against Playwright in European Theatre«, u: Nasrollah Ghaderi i Kataoon Hussein (ur.) *About the Phenomenon of Theatre*, 29th Fajr International Theatre Festival, Teheran, 2011. str. 123–141.2. »Nacionalni identitet u doba globalizacije ili hajdemo naći nešto ružno u vlastitom domu!«, u: *Hrvatski identitet*, zbornik, Matica hrvatska, Zagreb, 2011, str. 183–209.3. *Kazališna kritika ili neizbježni suputnik*, UAOS, Leykam, Zagreb, 2012.4. »Rape as a War Strategy: a War Drama from Croatia«, u: Michael Balfour (ed.), *Refugee Performance*, Intellect, Bristol UK/Chicago, USA, 2013, str. 157–165.5. »Komedija u Domovinskom ratu ili borba humorom za tjelesno i duševno zdravlje«, u: *Dani Hvarskoga kazališta*, HAZU, Književni krug, Zagreb, Split, 2014. |
| **Mentor 2**prof. dr. sc. Josip Janković | 1. *Plodovi roditeljskih poruka*, Etcetera d.o.o., Zagreb, 2013.2. *Male kreativne socijalizacijske skupine*, Poticaj, Zagreb, 2013.3. J. Janković, A. Begić, M. Laklija, *Nasilje u obitelji: početak ili kraj nasilja vrste*, Zbornik radova petog hrvatskog žrtvoslovnog kongresa, ur. Z. Šeparović, 2011. |
| **Povjerenstvo za prihvaćanje teme doktorske disertacije** | **titula, ime i prezime** | **potpis** |
| 1. prof. dr. sc. Vlado Obad |  |
| 2. prof. dr. sc. Sanja Nikčević  |  |
| 3. prof. dr. sc. Josip Janković |  |
| **Mjesto i datum** | Osijek, 8. rujna 2014. |
| **Napomena** |
|  |

\* Navesti mentora 2 ako se predlaže.

\*\* Navesti minimalno jedan rad iz područja teme doktorske disertacije.

Molimo Vas da ispunjeni Obrazac 2 pošaljete u elektroničkom i u tiskanom obliku (potpisan) referentu za doktorski studij u Uredu za studentska pitanja.